Pekka Mattila, Aalto-yliopiston kauppatieteiden puolella vaikuttava professori, päätti avata suunsa aktiivimallista ja perjantaisesta lakosta, otsikolla Itsetuhoisten lakko. Ja kylläpä Mattilalla toki olikin sanottavaa. En nyt sen enempää linkkaa hänen blogiinsa, kiinnostuneet löytävät sen itsekin mutta tässä on se olennainen:

Mattila siis ei ymmärtänyt koko ongelmaa aktiivimallin kanssa lainkaan, tai edes sitä miksi ihmiset ovat siitä suuttuneita. Aktiivimallihan on nimeään myötä silkkaa huijausta: se leikkaa tukia vaikka olisi kuinka aktiivinen, jos töitä ei saa tai ei pääse TE-toimiston järjestämään koulutukseen. Siinä on se homman ydin, minkä todella moni on ehtinyt jo sanoa, miltei kyllästymiseen asti.

Niinkuin monesti käy, hyväosaisella ei riitä kiinnostus perehtyä asioihin, jos voi leimata työttömät veltoiksi jotka eivät saa mitään aikaan. Ja tämä asenne on, miksi Mattilalle satoi palautetta muodossa jos toisessakin. Ja sehän loukkasi Mattilan tunteita syvästi, niin paljon että hänen piti blogata uudemman kerran.

Yhäkin: Mattilalla ei ole mitään hajua siitä miksi ihmiset suuttuivat. Sen sijaan hän puhuu jotain kahdestakymmenestä minuutista per päivä, millä ei ole mitään tekemistä realiteettien kanssa. Ja Mattila on kovin pöyristynyt siitä että palautteessa oli kommentteja kuten Mitä vittua, kerro osoittees niin tullaan näyttään veltoimpien aktiivisuus? ja Noh, onneksi meitä pesantteja on niin paljon enemmän, että kunhan tietoisuus massassa lisääntyy vielä, niin voi tulla melko tukalat oltavat siellä.

Minä olen tykännyt sanoa että dialogin aika on ohi. Ja niin se todella onkin. Noiden kommentoijien ilmaisut ja sen sellaiset ovat ehkä kieltä mitä en itse näin julkisesti käytä, mutta sitä saa mitä tilaa. Mattila vaan sattuu jotenkin uskomaan, että koska hän on sentään varakas professori, hän saa sanoa mitä tahansa ilman että kukaan saa siitä suuttua. Siitä huolimatta, että hän päätti omien sanojensa mukaan tarkoituksella provosoida työttömiä, eikä viitsinyt edes ottaa selvää siitä että miksi ne työttömät on niin vihaisia tästä.

Miten tämän kanssa pitäisi sitten käydä dialogia? Ei mitenkään. Minä en kirjoita tätä siksi että minua kiinnostaisi keskustella Mattilan kanssa yhtään mistään: Mattila on jo osoittanut että on samanlainen kuin kaikki muutkin oikeistolaiset. Hän ei koe arvolleen sopivaksi ottaa asioista selvää, kuunnella ihmisten huolia tai ylipäätään tehdä yhtään mitään, mitä se keskustelun käyminen vaatisi. Se on se ruma totuus monogrammilla koristellun kauluspaidan ja silkkikrakan takana. Pekka Mattilaa ei kiinnosta yhtään se mitä köyhimmille tapahtuu, kun työttömyyskorvauksesta lähtee viisi prosenttia pois. Ainoa tunne mitä Mattila köyhiä kohtaan kokee on avoin ja peittelemätön halveksunta.

Miksi sitten köyhän pitäisi olla kohtelias ja käydä keskustelua hattu kourassa professorin kanssa? Ei siihen ole mitään syytä. Vastatkaa vain vihaan vihalla ja halveksuntaan halveksunnalla. Se on rehellistä ja suoraselkäistä.